Imtella' Novembru 9, 2021 - Aġġornata 9 Ta' Novembru, 2021 5:23pm Rapport: Francesca Attard Il-Ministru għall-Ekonomija u l-Industrija Silvio Schembri ħabbar tliet proġetti ibbażati fuq sistema tal-blockchain. Permezz ta' din it-teknoloġija innovattiva, l-industrija u ċ-ċittadini ser ikunu qed jaraw tisħiħ kemm fil-kwalità, kif ukoll fis-sigurtà tas-servizzi. Skont statistika uffiċjali, Malta tinsab fuq quddiem fost il-pajjiżi tal-Unjoni Ewropea f'dak li għandu x'jaqsam ma' ekonomija diġitali. Bil-għan li jkompli jiġi żviluppat dan il-qasam, il-Ministru għall-Ekonomija u l-Industrija Silvio Schembri ħabbar tliet proġetti mibnija fuq il-blockchain, li se jkunu qed isaħħu s-servizzi governattivi u huma skont proposti mressqa minn entitajiet governattivi stess. L-ewwel proġett, li jaqa' taħt id-Dipartiment tal-Kummerċ fi ħdan il-Ministeru tal-Ekonomija u l-Industrija, se jitratta trademarks, fejn persuna jew kumpanija li tagħmel prodott, tkun tista' tirreġistrah fuq isimha, b'ċertifikat li ma jkun jista' jmissu ħadd. It-tieni proġett qiegħed isir b'kollaborazzjoni mal-Ministeru t'Għawdex, biex il-konsumatur li jixtri prodott magħmul Għawdex stess, permezz tal-mobile, ikun jaf verament minn fejn ġej dak il-prodott. "Jiġifieri jekk qed nitkellmu fuq iż-żejt, ikun jaf, iż-żebbuġ minn fejn inġabar u min għamilulu, ukoll f'liema żmien għamlu. Dak huwa l-mod kif nistgħu allura naqtgħu l-abbuż li smajna mingħand il-bdiewa u raħħala li jgħidulek li jġibu l-prodotti forsi minn Sqallija u jbigħuhom bħala prodotti made in Gozo." It-tielet proġett qiegħed isir b'kollaborazzjoni mal-Ministeru għall-Ambjent u l-Ippjanar, li diġà beda jirreġistra d-dokumenti fuq it-teknoloġija blockchain u issa anke ċ-ċertifikat se jibda joħroġ b'din is-sistema. B'dan il-mod, se titneħħa kwalunkwe possibilità ta' abbuż f'dokumenti daqstant sensittivi. Il-Ministru Schembri qal li dawn it-tliet proġetti se jirrendu lill-industrija u ċ-ċittadini Maltin titjib fis-servizz tagħhom bl-użu tat-teknoloġija, iżda se jkunu wkoll siguri mill-protezzjoni assoluta tad-dokumentazzjoni u tal-proċessi fl-operat kollu.